Document ID: /roh_data/filtered/fineweb-2-filterrobots_roh.jsonl.gz/73021

L’equipa da Glen Hanlon sperda al campiunadi mundial da hockey sin glatsch a Prag cunter la squadra promovida da l’Austria cun 3:4 suenter sajettar penaltis. La Svizra è ida trais giadas en avantatg, l’Austria ha dentant adina puspè pudì egualisar la partida – uschia era 50 secundas avant la fin cun il 3:3.
Cunquai ch’i n’ha dà nagin gol en la prolungaziun, han ils penaltis stuì decider la partida. Quels perdan ils Svizzers dentant, uschia ch’els fan be in punct cunter l’Austria. La Svizra dat damaun dumengia gia ses segund gieu: quai encunter la Frantscha.